  Туспуктэм: Григорий Фомин Майя Бывальцева 2022-тӥ арын Удмуртиын укмыс гурт школасты тупатъялозы. Со сярысь элькун тӧролэн но кивалтэтлэн пресс-службазы ивортӥз. « Капремонтъя федерал программае элькунысь 15 школаос пыризы. Тросэз соос гурт ёросъёсыь. Укмыс школаосты 2022-тӥ арын быдэсак тупатъялом. Куатяз ужъёсты 2023-тӥ йылпумъялом » Александр Бречалов, Удмуртилэн тӧроез, «Единая Россия» партилэн улосвыл ёзэтэзлэн секретарез Тупатъян ужъёс чырмыт мыно Алнашысь Г. Д. Красильников нимо школаын но Уваысь 4 номеро школаын. Красногорскысь гимназиын лэсьтӥськисьёс 1-тӥ инвожое ужаны кутскизы. Соос юртлэсь липетсэ тупатъялозы, укноосты, ӧсъёсты, ву сётон но ву кошкон гумыосты, электроезъёсты воштозы. Озьы ик выжез, пырон интыосты, корказез но юртлэсь азьпалзэ выльдозы. Ужъёсты коньывуонэ быдэстозы. Сюмсиысь школаез тупатъян ужъёсты выль дышетскон ар кутскытозь йылпумъяны кулэ. 2024-тӥ арозь программае эшшо сизьым школаос пырозы, тулыс лыдмет нош ик выльдӥськыны быгатоз. Юртъёсты тупатъям сяна, школаосы выль тӥрлык, учебникъёс басьтыны, кышкыттэмлыкез умоятыны, дышетӥсьёслэсь тодон-валанъёссэс будэтон чакламын. Пусъём, школаосты рос-прос тупатъянъя программаез матысь вить арлы кылдытыны куриз Россилэн азьмуртэз Владимир Путин партилэн XX ӧтчамаз. Тегъёс: лэсьтӥськон школаос тупатъянужъёс АлександрБречалов Удмуртия  